**О Б Р А З Л О Ж Е Њ Е**

**ФИНАНСИЈСКОГ ПЛАНА РЕПУБЛИЧКОГ ФОНДА ЗА**

**ПЕНЗИЈСКО И ИНВАЛИДСКО ОСИГУРАЊЕ**

## ЗА 2020. ГОДИНУ

**1. Уводне напомене**

Правни основ за доношење Финансијског плана садржан је у члану 160. став 1. тачка 5) Закона о пензијском и инвалидском осигурању („Службени гласник РС", бр. 34/03, 64/04 - УС, 84/04 - др. закон, 85/05, 101/05 - др. закон, 63/06 - УС, 5/09, 107/09, 101/10, 93/12, 62/13, 108/13, 75/14, 142/14, 73/18 и 46/2019 - УС; у даљем тексту: Закон о ПИО), којим је прописано да Управни одбор Фонда доноси финансијски план, као и у члану 6. став 3. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - испр., 108/13, 142/14, 68/2015 – др. закон, 103/15, 99/16, 113/17, 95/18, 31/19 и 72/2019), којим је прописано да финансијски план организације обавезног социјалног осигурања доноси надлежни орган организације уз сагласност Народне скупштине.

Чланом 112. Закона о буџетском систему предвиђено је увођење програмског дела у финансијске планове организација за обавезно социјално осигурање од доношења финансијских планова за 2018. годину. У складу са смерницама Министарства финансија за израду финансијског плана организација за обавезно социјално осигурање по програмској структури, Финансијски план Републичког фонда за пензијско и инвалидско осигурање (у даљем тексту: Фонд) за 2020. годину садржи општи и посебан део у којима су исказани приходи и примања по врстама и расходи и издаци по наменама у складу са економском класификацијом прописаном Правилником о стандардном класификационом оквиру и контном плану за буџетски систем („Службени гласник РС", бр. 16/16, 49/16, 107/16, 46/17, 114/17, 20/18, 36/18, 93/18, 104/18, 14/19, 33/19 и 68/2019) и расходи и издаци по програмској структури.

У изради предлога Финансијског плана Фонда за 2020. годину, коришћени су релевантни инпути Министарства финансија (допис број: 401-00-2702/2019-03 од 8. јула 2019. године и 25. октобра 2019. године):

- пројектована инфлација, годишњи просек 1,9%;

- реални раст БДП 4,0%;

- БДП по текућим тржишним ценама, 5.819 милијарди динара;

- укупни приходи и примања, односно расходи и издаци Фонда 688,30 милијарди динара;

- доприноси за социјално осигурање 513,40 милијарди динара;

- трансфери из буџета 167,56 милијарди динара и

- средства за исплату пензија и увећања уз пензију 594,20 милијарди динара.

Укупни приходи и примања, односно расходи и издаци Фонда у Финансијском плану за 2020. годину виши су од датих лимита за 8,60 милијарди динара.

Од овог износа, у оквиру прихода и примања Фонда, 7,04 милијарде динара односи се на евидентирање прихода од доприноса за пензијско и инвалидско осигурање за повезивање стажа запосленима у субјектима приватизације по закључцима Владе Републике Србије (процена средстава на име конверзија потраживања Фонда по основу доприноса за пензијско и инвалидско осигурање у трајни улог у капиталу субјекта приватизације за постојеће Закључке Владе). Ова средства исказана су издвојено на позицији социјалних доприноса (Ко720000) у износу од 5,79 милијарди динара, трансфера доприноса запослених који примају накнаду за време привремене спречености за рад (Ко780000) у износу од 18,16 милиона динара и примања од отплате кредита датих домаћим јавним нефинансијским институцијама (Ко921500) у износу од 1,24 милијарде динара (конверзијом је обухваћен и дуг по уговору из ранијег периода по Закључку Владе из 2008. године).

Доприноси за пензијско и инвалидско осигурање (у даљем тексту: доприноси за ПИО), и трансфери из буџета планирани су у складу са датим лимитима, с тим да су средства из буџета Републике са раздела Управе за сарадњу са црквама и верским заједницама у износу од 260,00 милиона динара, на име доприноса за ПИО свештеника и верских службеника, садржана на приходима од доприноса. Такође, део трансфера из буџета у висини од 10,00 милијарди динара исказан је на позицији примања од нефинансијске имовине (Ко800000), на име преноса својине имовине Фонда у својину Републике Србије, уз накнаду.

Преостали износ преко лимита, у висини од 1,56 милијарди динара, односи се на трансфере доприноса за ПИО од Републичког завода за здравствено осигурање (у даљем тексту: РФЗО) и Националне службе за запошљавање (у даљем тексту: НСЗ) и остале приходе и примања Фонда. Према подацима добијеним од РФЗО и НСЗ укупни трансфери доприноса за ПИО износе 8,21 милијарду динара, а процењени остали приходи и примања Фонда износе 686,00 милиона динара, што је укупно 8,90 милијарди динара. Како је смерницама предвиђено 7,34 милијарде динара за ове трансфере и остале приходе и примања, укупан ниво прихода и примања (без конверзија) виши је од датог лимита за 1,56 милијарди динара.

У оквиру расхода и издатака, 7,04 милијарде динара односи на евидентирање удела/учешћа у капиталу субјеката приватизације по основу конверзије потраживања Фонда, у вези са припремом и растерећењем обавеза субјеката приватизације, односно регулисањем обавеза на име доприноса за ПИО, исказаних у оквиру ПР0910-Подршка спровођењу послова из надлежности Фонда, ПА0001-Администрација и управљање, Ко620000-Набавка финансијске имовине.

Средства за исплату нето пензија и увећања уз пензију планирана су у складу са инструкцијама у висини од 594,20 милијарди динара, од чега је за нето пензије издвојено 581,24 милијарде динара, а за новчани износ као увећање уз пензију 12,96 милијарди динара.

Приходима изнад лимита у висини од 1,56 милијарди динара, обезбеђена су додатна средства за потенцијалне накнаде штете.

У предлогу Финансијског плана, додат је и нови програмски циљ - Укидање обавезе достављања М-УН и М-4УН пријава Фонду, који се односи на престанак достављања, од стране послодаваца, пријава о уплати доприноса по основу уговорене накнаде, односно накнаде по основу уговора о допунском раду и висини те накнаде, као и обрасца пријаве стажа осигурања по основу уговорене накнаде, односно накнаде по основу уговора о допунском раду и висини те накнаде.

**2. Основни подаци о Републичком фонду за пензијско и инвалидско осигурање**

Фонд је правно лице са статусом организације за обавезно социјално осигурање у коме се остварују права из пензијског и инвалидског осигурања и обезбеђују средства за ово осигурање.

У Фонду управне, аналитичке, финансијске, административне, техничке и друге послове из делокруга Фонда обављају запослени у следећим организационим јединицама утврђеним Правилником о организацији Републичког фонда за пензијско и инвалидско осигурање („Службени гласник РС”, бр. 29/08 и 105/2015):

- Дирекција Фонда са седиштем у Београду и Службом Дирекције Фонда за територију АП Косово и Метохија;

- Дирекција Покрајинског фонда са седиштем у Новом Саду;

- Филијала за град Београд са службама Филијале и испоставама за општине на територији града Београда;

- 34 филијале са службама филијала и испоставама за територију једне или више општина, односно градова.

Према подацима кадровске евиденције, Фонд је на дан 30. септембар 2019. године на неодређено време запошљавао 2.815 радника, од чега 1.360 (48,31%) запослених има високу, 471 (16,73%) запослених има вишу, 948 (33,68%) запослених има средњу и 36 (1,28%) запослених има нижу стручну спрему. На одређено време запослено је 393 радника: 116 ради замене, 225 због повећаног обима посла и 52 приправника.

**3. План прихода и примања и расхода и издатака за 2020. годину**

**3.1. Приходи и примања по Обрасцу 1**.

- општи део

Приход и примања Фонда према члану 169. Закона о ПИО чине средства:

- од доприноса за обавезно пензијско и инвалидско осигурање;

- за пензијско и инвалидско осигурање које се у случајевима и под условима утврђеним законом обезбеђују у буџету;

- од имовине којом располаже Фонд;

- од камата остварених пласманом сопствених прихода Фонда, у складу са законом, пословном банкарству, на тржишту новца или куповином обвезница чији емитент је држава;

- субвенција и донација;

- остварена продајом друштвеног капитала, друштвених и јавних предузећа или њихових делова, у складу са законом;

- дивиденде на акције по основу ранијих улагања средстава за пензијско и инвалидско осигурање, у складу са законом;

- буџета за обавезе Републике Србије утврђене законом;

- из других извора.

Укупни приходи и примања Фонда у 2020. години су планирани у износу од 696,90 милијарди динара.

**700000** **Текући приходи** су планирани у укупном износу од 685,60 милијарди динара, по следећим позицијама:

**720000** **Социјални доприноси** као изворни приходи, у складу са инпутима Министарства финансија, планирани су у износу од 513,66 милијарди динара и њима се финансира 73,71% планираних расхода и издатака. Планирани приходи од доприноса за ПИО виши су у односу на планиране за 2019. годину за 8,01%. У Фискалној стратегији за 2020. годину са пројекцијама за 2021. и 2022. годину, као мера пореске политике у 2020. години, предвиђено је да ће допринос за ПИО на терет послодавца бити смањен за 0,5%.

Законом о доприносима за обавезно социјално осигурање („Службени гласник РС”, бр. 84/04, ..., 95/2018), уређују се доприноси за обавезно социјално осигурање, обвезници доприноса, основице доприноса, стопе доприноса и начин обрачунавања и плаћања доприноса.

У оквиру планираних прихода од доприноса садржан је и износ од 260,00 милиона динара (Ко721400) обезбеђен у буџету Републике Србије, а који трансферише Управа за сарадњу са црквама и верским заједницама на име доприноса за ПИО свештеника и верских службеника (Уредба о уплати доприноса за пензијско и инвалидско осигурање за свештенике и верске службенике, „Службени гласник РС”, број 46/2012).

**720000** **Социјални доприноси** **по конверзији** планирани су у износу од 5,79 милијарди динара на име евидентирања доприноса за ПИО за повезивање стажа запосленима у субјектима приватизације конверзијом потраживања Фонда по основу доприноса у трајни улог у капиталу субјекта приватизације, а по закључцима Владе Републике Србије (у истом износу планирана су средства у оквиру програма ПР0910, програмска активност ПА0001 Администрација и управљање, на позицији издатака за набавку финансијске имовине Ко621000).

**730000** **Донације, помоћи и трансфери** износе 157,30 милијарди динара са учешћем од 22,57% у укупним приходима и примањима. У односу на планиране трансфере из буџета Републике за 2019. годину, нижи су за 9,45%.

Чланом 173. Закона о ПИО предвиђено је да је Република гарант за обавезе Фонда за остваривање права по основу обавезног пензијског и инвалидског осигурања.

Чланом 169. Закона о ПИО у буџету Републике се обезбеђују средства за пензијско и инвалидско осигурање у случајевима и под условима утврђеним законом:

- за права остварена под повољнијим условима у односу на услове утврђене Законом, а која су остварена по ранијим прописима (савезним и републичким) у складу са чланом 235. Закона о ПИО: СМУП, СМИП, борци НОР-а 1941. године, административне пензије у савезним органима, учесници првог светског рата, борци на одговорним дужностима, радници РМУП-а, радници у казнено поправним домовима, учесници рата 1990. године, изузетне пензије, носиоци партизанске споменице 1941. године, „солидарни стажˮ пољопривредних осигураника, као и за осигуранике из члана 58. и посебан стаж жена осигураника (члан 206.),

- по основу члана 207. став 2. Закона о ПИО, за покриће разлике између најнижег износа пензије утврђеног применом члана 76. Закона и износа пензије која би осигуранику припадала без његове примене и

- члана 207а став 3. на име повећања примања пензионера, исплатом новчаног износа као увећања уз пензију.

Из буџета Републике се обезбеђују и средства:

- по Уредби о условима за остваривање права на посебну пензију запослених у Министарству унутрашњих послова на територији АП Косово и Метохија („Службени гласник РС”, бр. 115/13 и 42/2014),

- по Уредби о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија („Службени гласник РС" број 95/2017) и

- по основу чл. 22. и 23. Закона о рехабилитацији („Службени гласник РС”, број 92/2011) којим се рехабилитованом лицу даје право на месечну новчану накнаду (посебан додатак) коју обрачунава, усклађује и исплаћује Фонд.

Трансфери из буџета Републике извршавају се са раздела Министарства финансија за подршку исплате пензија и новчаног износа као увећања уз пензију у износу од 133,29 милијарди динара и за подршку остварењу права у складу са Законом о ПИО и посебним прописима 24,01 милијарда динара.

Средства из буџета Републике са раздела Управе за сарадњу са црквама и верским заједницама у износу од 260,00 милиона динара, на име доприноса за ПИО свештеника и верских службеника, садржана су на приходима од доприноса, а део трансфера из буџета у висини од 10,00 милијарди динара исказан је на позицији примања од нефинансијске имовине (Ко800000). Са овим средствима, трансфер из буџета Републике, у складу са инпутима Министарства финансија, укупно износи 167,56 милијарди динара.

**740000** **Други приходи** планирани су у износу од 320,00 милиона динара. Чине их приходи од камата, приходи од закупа, по основу извршених услуга и друго. У укупним приходима и примањима учествују са 0,05%.

**770000 Меморандумске ставке за рефундацију расхода** износе 300,00 милиона динара по основу одштетних захтева од иностраних носиоца осигурања, рефундације боловања запослених и друго. Учествују са 0,04% у укупним приходима и примањима.

**780000 Трансфери између буџетских корисника на истом нивоу** су планирани у износу од 8,21 милијарду динара и учествују са 1,18% у укупним приходима и примањима:

- средства у износу од 3,10 милијарди динара се односе на допринос за ПИО који уплаћује НСЗ за запослене за чијим радом је престала потреба, односно у свим другим случајевима престанка рада послодавца, док остварују новчану накнаду према прописима о запошљавању (Ко781321),

- средства у износу од 2,87 милијарди динара на име доприноса за ПИО запослених који примају накнаду за време привремене спречености за рад по прописима по здравственом осигурању, које уплаћује РФЗО (Ко781322),

- средства у износу од 20,75 милиона динара која уплаћује НСЗ према члану 45. Закона о доприносима за обавезно социјално осигурање (Ко781323),

- на позицији доприноса за ПИО војних осигураника који примају накнаду за време привремене спречености за рад - боловање (Ко781324) планирана су средства у висини од 8,40 милиона динара,

- средства у износу од 314,50 милиона динара од НСЗ која обрачунава и плаћа допринос за ПИО за осигуранике самосталних делатности док остварују новчану накнаду према прописима о запошљавању (Ко781341),

- средства у износу од 1,89 милијарди динара од РФЗО који обрачунава и плаћа допринос за ПИО за осигуранике који примају накнаду за време привремене спречености за рад по прописима о здравственом осигурању или док су на породиљском одсуству, односно за време одсуства са рада или рада са скраћеним радним временом због посебне неге детета (Ко781342).

**780000 Трансфери између буџетских корисника на истом нивоу по конверзији** су планирани у износу од 18,16 милиона динара на име доприноса за ПИО запослених који примају накнаду за време привремене спречености за рад (у истом износу планирана средства у оквиру програма ПР0910, ПА0001 Администрација и управљање, на позицији издатака за набавку финансијске имовине Ко621000).

**800000** **Примања од продаје нефинансијске имовине** су планирана у износу од 10,03 милијарде динара и односе се на примања од продаје и откупа непокретности, од чега се 10,00 милијарди динара односи на реализацију Закључка Владе РС 05 Број: 464-10691/2019 од 24. октобра 2019. године, којим је Влада сагласна да се имовина, односно удео имовине Фонда у бањама, рехабилитационим центрима и специјалним болницама, пренесе у својину Републике Србије, уз накнаду (Ко811000).

**900000** **Примања од задуживања и продаје финансијске имовине** износе 36,00 милиона динара и односе се на примања од отплате кредита раније датих физичким лицима и домаћинствима (Ко921600).

**900000** **Примања од задуживања и продаје финансијске имовине по конверзији** (Ко921500) износе 1,27 милијарди динара на име измиривања дуга по уговору склопљеним по Закључку Владе Републике Србије 43-1343/2007-7 од 20.11.2008. године (по коме је повезан стаж запосленима), конверзијом у учешће у капиталу дужника (у истом износу планирана су средства у оквиру програма ПР0910, програмска активност ПА0001 Администрација и управљање, на позицији издатака за набавку финансијске имовине Ко621000).

**3.2. Расходи и издаци по Обрасцу 2**.

- општи и посебан део по програмској структури

Чланом 171. Закона о ПИО прописано је да се средства Фонда користе само за намене одређене законом, и то за:

* исплату пензија и новчаних накнада из пензијског и инвалидског осигурања;
* текуће расходе, издатке за нефинансијску имовину и отплату главнице и набавку финансијске имовине;
* друге обавезе утврђене законом.

Средства Фонда могу се, у складу са актом Фонда, користити за друштвени стандард корисника пензија, највише до 0,10% укупних прихода Фонда по основу доприноса.

Средства Фонда могу се изузетно користити и за исплату новчане помоћи корисницима пензије када је таква помоћ потребна великом броју корисника.

Укупни расходи и издаци Фонда за 2020. годину износе 696,90 милијарди динара.

Укупни расходи и издаци извршавају се у оквиру два програма:

1. ПР0910 Подршка спровођењу послова из надлежности Фонда у износу од 18,62 милијарде динара и

2. ПР0911 Права из социјалног осигурања у износу од 678,28 милијарди динара.

Програми Фонда финансирају се из:

- доприноса за ПИО,

- средстава из буџета Републике Србије за повећане обавезе које настају услед стицања и остваривања права под посебним условима, за исплату новчаног износа као увећање уз пензију и за надокнаду разлике до најнижег износа пензије,

- дотација из буџета Републике у висини недостајућих средстава за исплату права,

- других извора.

**Програм: 0910 Подршка спровођењу послова из надлежности Фонда**

**Опис:** Програм се спроводи у циљу обезбеђивања остваривања права пензијског и инвалидског осигурања.

Програм обухвата активности везане за остваривање права из пензијског и инвалидског осигурања, административну подршку и управљање радом Фонда.

Приоритети су остваривање права из пензијског и инвалидског осигурања у складу са законом и унапређење квалитета јавних услуга у складу са принципима ефикасности, ефективности и економичности.

Законом о изменама и допунама Закона о пензијском осигурању („Службени гласник РС", број 73/2018), створени су нормативни предуслови за још ефикаснији рад стручне службе: смањивање административних поступака у матичној евиденцији, смањивање обавеза послодаваца по том основу, поједностављење поступака, избегавање вођења дуплих евиденција преузимањем података од институција које располажу с њима, смањење броја привремених решења (промена у начину обрачуна последње године стажа осигурања) и друго.

**Одговорно лице:** Драгана Калиновић, директор Фонда

**Циљ 1:** Повећање процента решених захтева о основним правима из пензијског и инвалидског осигурања у првостепеном поступку у року од 60 дана

|  |  |  |  |  |  |  |  |
| --- | --- | --- | --- | --- | --- | --- | --- |
| Индикатор 1.1 | Назив: Проценат решених захтева у првостепеном поступку по домаћим прописима у року од 60 дана | Јед.мере  % | Базна година  2018. | Базна вред.  90,04 | 2020.  90,35 | 2021.  90,4 | 2022.  90,45 |
| Индикатор 1.2 | Назив: Проценат решених захтева у првостепеном поступку по међународним уговорима у року од 60 дана | Јед.мере  % | Базна година  2018. | Базна вред.  65,0 | 2020.  65,4 | 2021.  65,6 | 2022.  66,0 |
| Коментар: Подаци не подразумевају периоде за које је потребно извршити неопходно медицинско вештачење у циљу решавања захтева. | | | | | | | |

**Циљ 2:** Укидање обавезе достављања М-УН и М-4УН пријава Фонду

|  |  |  |  |  |  |  |  |
| --- | --- | --- | --- | --- | --- | --- | --- |
| Индикатор 2.1 | Назив: % спроведених планираних активности на стварању техничких и формално-правних предуслова | Јед.мере  % | Базна година  2019. | Базна вред.  40 | 2020.  100 | 2021. | 2022. |
| Коментар: Проценат спроведених активности изражен кумулативно. Eлектронско формирање и аутоматски упис пријава М-УН и М4-УН, без учешћа послодаваца. | | | | | | | |

**Циљ 3:** Повећање броја корисника електронских сервиса

|  |  |  |  |  |  |  |  |
| --- | --- | --- | --- | --- | --- | --- | --- |
| Индикатор 3.1 | Назив: Број корисника електронских сервиса за грађане | Јед.мере  Број | Базна година  2018. | Базна вред.  165.209 | 2020.  175.000 | 2021.  180.000 | 2022.  185.000 |
| Коментар: Обухваћени сервиси: Е-захтеви, Кретање предмета, Увид у податке матичне евиденције осигураника, Када у пензију?, Контакт формулар за постављање питања, Kонтакт центaр. | | | | | | | |

За програм Подршке спровођењу послова из надлежности Фонда планирана су средства у износу од 18,62 милијарде динара, у оквиру програмских активности:

- 0001 Администрација и управљање 17,62 милијарде динара и

- 0002 Исплата разлике по ванредном усклађивању корисницима војних пензија 1,00 милијарда динара.

**Програмска активност: 0001 Администрација и управљање**

**Правни основ:**

Закон о пензијском и инвалидском осигурању и други општи и посебни прописи које Фонд примењује у обављању своје делатности, а чијом применом настају одређени трошкови

**Опис:** Активност је усмерена на унапређење квалитета и приближавање услуга које Фонд пружа осигураницима и корисницима.

Обухвата послове остваривања права из пензијског и инвалидског осигурања, послове медицинског вештачења радне способности, финансијске послове, правне и опште послове, послове информатичке подршке, односа с јавношћу, интерне ревизије и имовинске послове, пројекте и заступања.

Приоритетне активности усмерене су на повећање ажурности у доношењу решења о правима из пензијског и инвалидског осигурања, брже прилагођавање захтевима окружења и потребама корисника и технолошко осавремењавање, уз рационално коришћење и управљање ресурсима Фонда и стално усавршавање и подизање нивоа стручности запослених.

**Одговорно лице:** др Александар Милошевић, заменик директора Фонда

**Расходи и издаци везани за програмску активност:**

**410000 Расходи за запослене** –планирана су средства у износу од 4,03 милијарде динара, која учествују са 0,58% у укупним расходима и издацима.

У складу са чланом 27е ст. 54-56 Закона о буџетском систему, плате запослених повећане су за 8%. За исплату зарада запослених планиран је износ од 3,23 милијарде динара (Ко411000), а доприноси на терет послодавца (са нижом стопом доприноса за ПИО за 0,5%) у износу од 537,80 милиона динара (Ко 412000).

Остала примања запослених планирана у складу са законом, Уредбом о накнадама и другим примањима запослених у организацијама обавезног социјалног осигурања („Службени гласник РС”, бр.18/13, 116/14, 90/15 и 113/2017-др.закон) и Колективним уговором Фонда.

Накнаде у натури (Ко413000) на име куповине претплатних карата за превоз запослених и других накнада у натури у складу са Колективним уговором, планиране су у износу од 17,40 милиона динара.

Социјална давања запосленима (Ко414000) на име накнада за време одсуствовања са посла (породиљско боловање, боловање преко 30 дана, инвалиди рада), отпремнина, помоћи и стипендија деци преминулих радника су планирана у износу од 100,00 милиона динара.

Накнада трошкова за запослене (Ко415000) која обухвата накнаду за долазак на рад и одлазак са рада и накнаду трошкова погребних услуга у случају смрти члана уже породице запосленог, планирана је у износу од 111,00 милиона динара.

Награде запосленима и остали посебни расходи (Ко416000), планирани су у износу од 35,00 милиона динара на име исплате јубиларних награда за навршених 10, 20, 30, 35 и 40 година стажа у Фонду и накнада за учешће у посебним комисијама.

**420000** **Коришћење услуга и роба** - планирана су средства у износу од 2,66 милијарди динара са учешћем од 0,38% у укупним расходима и издацима.

На име сталних трошкова (Ко421000), које чине трошкови платног промета и банкарских услуга, енергетских, комуналних, услуге обезбеђења, одржавања хигијене, услуга комуникације, осигурања, закуп и остали трошкови, планиран је износ од 1,53 милијарди динара. Највећи расход везан је за готовинску исплату пензија, новчаног износа као увећања уз пензију и осталих новчаних накнада.

Трошкови путовања који обухватају трошкове дневница, превоза и смештаја на службеним путовањима у земљи и иностранству, планирани су у износу од 65,00 милиона динара (Ко422000). Трошкови путовања односе се пре свега на трошкове службених путовања лекара вештака (редовни и контролни прегледи) и одржавања информационог система јер Фонд има разгранату службу филијала и испостава. Трошкови путовања у иностранство везани су за међународну сарадњу са носиоцима осигурања у другим земљама (међународни саветодавни дани - пружање правне помоћи осигураницима и корисницима права остварених применом међународних уговора у области пензијског осигурања, експертске размене, студијске посете, традиционални сусрети фондова бивших република СФРЈ и региона, радни састанци у вези са усаглашавањем и реализацијом одштетних захтева са носиоцима осигурања бивших република СФРЈ и друго).

Расходи за услуге по уговору (Ко423000) планирани су у износу од 425,00 милиона динара и обухватају административне услуге, компјутерске услуге (техничка подршка за софтвере и сервисе, одржавање рачунарске опреме), услуге образовања и усавршавања запослених (школовање, семинари и саветовања, стручни испити), услуге информисања (бесплатан часопис за кориснике „Глас осигураника“, информативни материјали, лифлети и брошуре за кориснике, објављивање тендера и обавештења и друго), стручне услуге (правно заступање, услуге вештачења, накнаде члановима Управног одбора, консултантске и остале стручне услуге), репрезентацију и остале услуге (израда пензионерских картица, организовање активности међугенерацијске солидарности и друго).

Специјализоване услуге планиране су у износу од 84,90 милиона динара, (Ко424000) и односе се на услуге организација регистрованих за обављање делатности из области безбедности и здравља на раду, неопходних за израду стручне документације за ревизију и утврђивање радних места на којима се стаж рачуна са увећаним трајањем (бенефицирани радни стаж), у складу са чланом 55. Закона о ПИО и према Правилнику о радним местима, односно пословима на којима се стаж осигурања рачуна са увећаним трајањем („Службени гласник РС”, бр. 105/03, ..., 22/2013), здравствене прегледе за запослене, здравствену заштиту по конвенцији – вештачења ино носиоца осигурања и остале специјализоване услуге.

Текуће поправке и одржавање имовине и опреме, планиране су у износу од 276,00 милиона динара (Ко425000). Имајући у виду старост пословних и других објеката Фонда, потребно је обезбедити средства за њихово адекватно одржавање. Планирана средства за текуће одржавање опреме обезбеђују функционисање лифтова, платформи за инвалидна лица, службених возила, система видео надзора, рачунарске опреме којој истиче гарантни рок, сервера и комуникационе опреме од којих зависи целокупно функционисање Фонда, система дојаве пожара, ПП апарата, медицинске опреме и друге опреме.

Расходи на име материјала који обухватају административни, материјал за образовање и усавршавање запослених, службену одећу, материјал за саобраћај, медицински и лабораторијски, за одржавање хигијене и посебне намене, су планирани у износу од 284,00 милиона динара (Ко426000).

**440000 Отплата камата и пратећи трошкови задуживања** – планирана су средства у износу од 31,50 милиона динара на име негативних курсних разлика приликом исплате пензија и накнада у иностранству, по основу камата на дуг по разлици погребних трошкова корисника који су потписали уговор о вансудском поравнању и друго (Ко444000).

**460000 Донације, дотације и трансфери**, у складу са Законом о професионалној рехабилитацији и запошљавању особа са инвалидитетом („Службени гласник РС", бр. 36/09 и 32/2013), на име учешћа у финансирању зарада особа са инвалидитетом планиран је износ од 3,00 милиона динара (Ко465000).

**480000 Остали расходи** планирани су у износу од 2,17 милијарди динара и чине 0,31% укупних расхода и издатака. На позицији пореза, обавезних такси, казни, пенала и камате (Ко482000), планирана су средства у износу од 500,00 милиона динара и односе се на: порезе на имовину, порез на пренос апсолутних права приликом преноса власништва бањских лечилишта на Фонд, регистрацију возила, судске таксе и трошкове принудне наплате по окончаним судским споровима. Средства на позицији новчаних казни и пенала по решењу судова (Ко483000) планирана су у износу од 300,00 милиона динара, а највећи део односи се на камате и парничне трошкове наплаћене по окончаним судским и управним споровима. На име накнаде штете (Ко485000) планиран је износ од 1,37 милијарди динара за потенцијалне накнаде штете за права из пензијског и инвалидског осигурања (неисплаћене пензије, повраћај обустављених износа и друго) и остале накнаде штете по извршним судским решењима.

**500000** **Издаци за нефинансијску имовину** планирани су у износу од 1,67 милијарди динара и чине 0,24% од укупних расхода и издатака.

Планирана средства у износу од 571,10 милиона динара (Ко511000) намењена су за потребе извођења радова на изградњи објекта Филијале Нови Сад, реконструкцији и адаптацији филијала у Ћуприји и Лесковцу, извођењу радова на уградњи система техничке заштите и инвестиционом одржавању објеката Фонда, за потребе вршења услуге техничког пријема и стручног надзора над извођењем наведених радова. Ова средства су намењена за унапређење пружања услуга осигураницима и корисницима права и обезбеђивањем приступачности објеката особама са инвалидитетом. Такође, побољшања се огледају и у стварању адекватних услова рада, безбедности и заштите здравља на раду запослених, постизању веће енергетске ефикасности и безбедности објеката Фонда.

Средства за набавку опреме планирана су у износу од 553,00 милиона динара (Ко512000). Највећи део средстава односи се на набавку рачунарске опреме, комуникационе опреме, набавку и проширење сервера и сториџ уређаја, уређаја за непрекидно напајање, скенера и штампача, канцеларијског и намештаја за потребе архивирања документације, медицинске опреме и друго. Овим средствима обухваћена је и набавка опреме која се уграђује у објекте Фонда у склопу извођења радова на изградњи, адаптацији и инвестиционом одржавању објеката (централна климатизација, сплит системи, комуникациона опрема и друго).

За опрему која се набавља кроз радове као што су противпожарне централе и остала слична опрема (Ко513000) планирано је 27,00 милиона динара.

Средства везана за набавку нематеријалне имовине намењена су за имплементацију система за подршку кључним пословним процесима (остваривања права из пензијског и инвалидског осигурања) и система за управљање документима (подршка канцеларијском пословању). Такође, намењена су за набавку лиценци и софтвера неопходних за одржавање и унапређење сигурности и континуитета рада целог информационог система Фонда. Обезбеђују се средства за започете активности на успостављању новог јединственог система за кадровску евиденцију запослених на нивоу Фонда, система за електронско формирање М-УН (пријава уплате доприноса по основу уговорене накнаде), софтвера за обрачун плата и накнада, система за претварање говора у текст у медицинском сектору и регистар медицинског вештачења, што су кључне активности у склопу посебних циљева усвојеног Стратешког плана РФПИО за период 2018 – 2020. године. Планирана су у износу од 521,50 милиона динара (Ко515000).

**620000 Набавка финансијске имовине** планирана је у износу од 7,04 милијарде динара на име евидентирања удела/учешћа у капиталу субјеката приватизације по основу конверзије потраживања доприноса за ПИО и других закључака Владе Републике Србије у вези са припремом и растерећењем обавеза субјеката приватизације, односно регулисањем обавеза на име доприноса за ПИО. У укупним расходима и издацима учествују са 1,01%.

Чланом 77. Закона о приватизацији („Службени гласник РС“, бр. 83/14, 46/15, 112/15 и 20/2016-аутентично тумачење), предвиђено је да се, ради успешније приватизације, у циљу растерећења обавеза субјеката приватизације, може спровести конверзија потраживања државних поверилаца у трајни улог субјекта приватизације. Ако Влада донесе одлуку о конверзији, државни повериоци су дужни да конвертују потраживања у капитал.

На основу препорука из закључака Владе Републике Србије, Управни одбор Фонда доноси одлуку да се потраживање Фонда према одређеном привредном субјекту по основу доприноса за ПИО конвертује у удео Фонда у капиталу тог привредног субјекта.

**Програмска активност: 0002 Исплата разлике по ванредном усклађивању корисницима војних пензија**

**Правни основ:**

Закон о пензијском и инвалидском осигурању

Закључак Владе РС број: 181-11689/2015 од 30. октобра 2015. године

**Опис:** Од 1. јануара 2008. године Законом о Војсци Србије промењен је начин усклађивања војних пензија, тако да се оно врши по динамици и на начин утврђен законом којим се уређује пензијско и инвалидско осигурање. Корисницима пензија у Републичком фонду за пензијско и инвалидско осигурање пензије су ванредно усклађене од 1. јануара 2008. године за 11,06%, али ово право се корисницима војних пензија није признавало из разлога што се ванредно усклађивање пензија корисницима РФПИО односило на 2007. годину - када се на примања корисника војних пензија није примењивао овај начин усклађивања (мишљење Министарства рада и социјалне политике бр. 181-01-00092/2008-07 од 23.априла 2008. године). Корисници војних пензија покрећу судске поступке за остваривање права на ванредно усклађивање пензија, а децембра 2013. године, претходно донете судске пресуде Управног суда у којима су одбијене тужбе поводом признавања права на ванредно усклађивање, Уставни суд поништава, а те ставове, на даље прихватају и судови опште надлежности у парничним поступцима.

Закључком Владе РС број: 181-11689/2015 од 30. октобра 2015. године, корисницима војних пензија се на пензије увећане од 1. јануара 2008. године за проценат усклађивања од 4,21% утврђен Одлуком о усклађивању војних пензија за 2007. годину („Службени војни лист“, број 13/2008), примењује и проценат усклађивања од 6,57%, чиме се обезбеђује да укупно усклађивање пензије на месец децембар 2007. године износи 11,06%. Исплата усклађеног износа пензије извршена је почев од исплате пензије за новембар 2015. године. Закључцима Владе РС је предвиђено да се исплата разлике између усклађеног и исплаћеног износа пензије, почев од пензије за месец јануар 2008. године закључно са пензијом за месец октобар 2015. године, валоризованa применом индекса цена на мало, односно индекса потрошачких цена од месеца у коме је требало да буде извршена свака појединачна исплата овако усклађеног износа пензије, изврши корисницима војних пензија који су закључили уговор о вансудском поравнању са Фондом. Корисници који нису потписали вансудска поравнања и прекинули судске поступке разлику намирују по окончаним судским поступцима или у управном поступку.

Активности Фонда усмерене су на измиривање захтева за исплату разлике и прибављање и тријажу документације на основу које су извршене принудне наплате ради евидентирања у пословним књигама Фонда.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

**485000 Накнаде штете за повреде или штету нанету од стране државних органа** планиран је износ од 1,00 милијарда динара на име укупних расхода (основни дуг, камате, судски и извршни трошкови) по основу исплате разлике између усклађеног износа пензије и исплаћеног износа пензије корисника војних пензија за период јануар 2008 – октобар 2015. године.

**Програм: 0911 Права из социјалног осигурања**

**Опис:** Програм обезбеђује исплату остварених права из обавезног пензијског и инвалидског осигурања и права остварених по посебним прописима.

Обавезним пензијским и инвалидским осигурањем обезбеђују се права (члан 18. Закона о ПИО):

1) за случај старости:

(1) право на старосну пензију,

(2) право на превремену старосну пензију;

2) за случај инвалидности - право на инвалидску пензију;

3) за случај смрти:

(1) право на породичну пензију;

(2) накнаду погребних трошкова;

4) за случај телесног оштећења проузрокованог повредом на раду или професионалном болешћу - право на новчану накнаду за телесно оштећење;

5) за случај потребе за помоћи и негом другог лица - право на новчану накнаду за помоћ и негу другог лица.

Права из пензијског и инвалидског осигурања обухватају и средства намењена друштвеном стандарду пензионера (члан 171. став 2. Закона о ПИО), исплату новчане помоћи корисницима пензије када је таква помоћ потребна великом броју корисника (члан 171. став 3. Закона о ПИО), исплату новчаног износа као увећања уз пензију (члан 207а Закона о ПИО), исплату затечених права по ранијим прописима (инвалидске накнаде по члану 224. Закона о ПИО), набавку помагала и направа за слепа лица (члан 245. Закона о ПИО), накнаде по основу чл. 22. и 23. Закона о рехабилитацији, посебне пензије запослених у Министарству унутрашњих послова, правосудним органима и Управи за извршење кривичних санкција са територије Аутономне покрајине Косово и Метохија и трансфере за здравствено осигурање.

Приоритети су редовна исплата у законом утврђеном обиму права.

**Одговорно лице:** Драгана Калиновић, директор Фонда

За програм Прaва из социјалног осигурања планирана су средства у износу од 678,28 милијарди динара у оквиру програмских активности:

- 0001 Старосне пензије 401,20 милијарди динара,

- 0002 Инвалидске пензије 87,31 милијарда динара,

- 0003 Породичне пензије 92,72 милијарде динара,

- 0004 Накнаде за негу и помоћ и телесно оштећење 19,31 милијарда динара,

- 0005 Инвалидске накнаде 1,15 милијарди динара,

- 0006 Погребни трошкови и остала права 16,42 милијарде динара,

- 0007 Друштвени стандард пензионера 514,86 милиона динара и

- 0008 Трансфери другим организацијама за обавезно социјално осигурање 59,65 милијарди динара.

Укупан износ предвиђен за исплату пензија (ПА 0001, 0002 и 0003) износи 581,24 милијарде динара.

**Програмска активност: 0001 Старосне пензије**

**Правни основ:**

Закон о пензијском и инвалидском осигурању

Закон о буџетском систему

Закон о пензијском и инвалидском осигурању земљорадника и стицању права на пензију земљорадника из старачких домаћинстава

Међународни уговори о социјалном осигурању

Уредба о условима за остваривање права на посебну пензију запослених у Министарству унутрашњих послова на територији АП Косово и Метохија

Уредба о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија

Закључак Владе РС број: 11-2372/2016-4 од 25. марта 2016. године и други прописи и акта

**Опис:** Програмска активност се остварује у циљу исплате остварених права на старосну, превремену старосну и посебну пензију.

Законом о пензијском и инвалидском осигурању уређено је остваривање, висина, усклађивање и коришћење права на старосну и превремену старосну пензију.

Као затечена права по Закону о пензијском и инвалидском осигурању земљорадника и стицању права на пензију земљорадника из старачких домаћинстава, врши се исплата пензија старачким домаћинствима на територији АП Војводина која су остварила право на пензију по основу преноса власништва на пољопривредном земљишту у друштвену својину.

Исплата посебних пензија врши се по Уредби о условима за остваривање права на посебну пензију запослених у Министарству унутрашњих послова на територији АП Косово и Метохија и Уредби о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија којима је прописано остваривање, висина, усклађивање и коришћење посебних пензија. Средства за исплату посебних пензија обезбеђују се у буџету Републике Србије.

Програмска активност обухвата и исплату разлике између износа старосне пензије и износа остварене превремене пензије по Закључку Владе РС број: 11-2372/2016-4 од 25. марта 2016. године. Исплата разлике врши се лицима која су у складу са Одлуком о утврђивању Програма за решавање вишка запослених у процесу рационализације, реструктурирања и припреме за приватизацију утврђена као вишак запослених, а којима је у моменту престанка радног односа и остваривања права на посебну новчану накнаду по том програму до испуњавања првог услова за остваривање права на пензију у складу са тада важећим прописима недостајало до пет година и која су до остваривања права на пензију остварила право на посебну новчану накнаду (Опција 5).

Овом програмском активношћу су обухваћена и плаћања по основу одштетних захтева испостављених од стране иностраних носилаца осигурања и исплата пољских пензија корисницима који живе на територији Републике Србије по Споразуму за извршење конвенције о социјалном осигурању са Републиком Пољском.

Чланом 108. став 1. Закона о ПИО уређено је да се пензије и новчане накнаде утврђују у месечном износу и исплаћују уназад по динамици утврђеној општим актом Фонда. Исплата пензија вршиће се према годишњем плану исплате у складу са Одлуком Управног одбора Фонда о утврђивању динамике исплате пензија и новчаних накнада 08/2 број: 022.2-11/53 од 14. новембра 2018.

Чланом 109. став 2. Закона о ПИО уређено је да се исплата врши преко банке, а прелазним одредбама (самостални члан 45.) уређено је да ће се износи пензије, односно новчане накнаде који до дана ступања на снагу измена и допуна закона (30. септембар 2018.) нису исплаћивани преко банке, исплаћивати и даље на кућну адресу корисника или у организационој јединици поште, односно банке која је најближа кућној адреси корисника.

Чланом 80. Закона о ПИО уређено је усклађивање висине пензија.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471121-3 Основне пензије

Средства заисплату старосних пензија планирана су у износу од 401,20 милијарди динара. У укупно планираном износу пензија (581,24 милијарде динара), учествују са 69,03%.

**Програмска активност: 0002 Инвалидске пензије**

**Правни основ:**

Закон о пензијском и инвалидском осигурању

Закон о буџетском систему

**Опис:** Програмска активност се остварује у циљу исплате остварених права на инвалидску пензију.

Законом о пензијском и инвалидском осигурању уређено је остваривање, висина, усклађивање и коришћење права на инвалидску пензију.

Пензије се исплаћују у динамици утврђеној годишњим планом исплате.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471121-3 Основне пензије

Средства заисплату инвалидских пензија планирана су у износу од 87,31 милијарду динара. У укупно планираном износу пензија (581,24 милијарде динара), учествују са 15,02%.

**Програмска активност: 0003 Породичне пензије**

**Правни основ:**

Закон о пензијском и инвалидском осигурању

Закон о буџетском систему

**Опис:** Програмска активност се остварује у циљу исплате остварених права на породичну пензију.

Законом о пензијском и инвалидском осигурању уређено је остваривање, висина, усклађивање и коришћење права на породичну пензију.

Пензије се исплаћују у динамици утврђеној годишњим планом исплате.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471121-3 Основне пензије

Средства заисплату породичних пензија планирана су у износу од 92,72 милијарде динара. У укупно планираном износу пензија (581,24 милијарде динара), учествују са 15,95%.

**Програмска активност: 0004 Накнаде за негу и помоћ и телесно оштећење**

**Правни основ:**

Закон о пензијском и инвалидском осигурању

**Опис:** Програмска активност се остварује у циљу исплате остварених права на новчане накнаде за помоћ и негу другог лица и новчане накнаде за телесно оштећење.

Законом о пензијском и инвалидском осигурању уређено је остваривање, висина, усклађивање и коришћење права на новчане накнаде.

Накнаде се исплаћују у динамици утврђеној годишњим планом исплате.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471124 Нега и помоћ пензионера у износу од 17,53 милијарде динара,

- 471125 Телесно оштећење пензионера у износу од 1,04 милијарде динара,

- 471135 Накнаде за телесно оштећење осигураницима у износу од 152,52 милиона динара и

- 471137 Нега и помоћ осигураника у износу од 583,20 милиона динара.

**Програмска активност: 0005 Инвалидске накнаде**

**Правни основ:**

Закон о пензијском и инвалидском осигурању

**Опис:** Програмска активност се остварује у циљу исплате остварених права по ранијим прописима: накнаде због рада са скраћеним радним временом (II категорија инвалидности), накнада због мање зараде на другом одговарајућем послу (III категорија инвалидности) и накнаде по основу распоређивања на други одговарајући посао.

Законом о пензијском и инвалидском осигурању уређена је висина, усклађивање и коришћење права на ове накнаде.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471131 Накнаде за скраћено радно време за инвалиде II категорије у износу од 63,00 милиона динара,

- 471134 Привремена накнада зараде од дана настајања инвалидности до запошљавања на друго одговарајуће радно место у износу од 898,10 милиона динара и

- 471136 Накнаде за инвалиде III категорије у износу од 189,00 милиона динара.

**Програмска активност: 0006 Погребни трошкови и остала права**

**Правни основ:**

Закон о пензијском и инвалидском осигурању

Закон о рехабилитацији

Правилник о начину остваривања права на специјална помагала за читање и писање која се обезбеђују из средстава Републичког фонда за пензијско и инвалидско осигурање и други прописи и акти

**Опис:** Програмска активност се остварује у циљу исплате накнаде погребних трошкова и осталих права.

Планирана средства на име накнада погребних трошкова обухватају и средства на име основног дуга разлике накнаде погребних трошкова категорије осигураника пољопривредника у периоду од јануара 2008. до септембра 2013. године када је лицима која су сносила трошкове сахране преминулих корисника пензије, накнада утврђивана у висини 1,5 просечне пензије пољопривредних пензионера уместо 1,5 просечне пензија исплаћене на нивоу Фонда (за све категорије корисника).

Новчане накнаде по основу чл. 22 и 23. Закона о рехабилитацији исплаћују се рехабилитованом лицу којем је утврђен посебан пензијски стаж у трајању од најмање осам година. Новчану накнаду (посебан додатак), обрачунава, усклађује и исплаћује Фонд, а средства се обезбеђују у буџету Републике Србије.

Новчани износ као увећање уз пензију исплаћује се месечно уз пензије, а средства се обезбеђују у буџету Републике Србије.

Програмском активношћу обухваћени су и расходи по основу судских спорова на име основног дуга професионалним војним лицима који је настао због делимичног усклађивања пензија и новчаних накнада у периоду од августа 2004. године до новембра 2007. године.

Накнаде за набавку специјалних помагала односе се на помагала за читање и писање (Брајева писаћа машина, репродуктор, говорни софтвер за српски језик и Дејзи плејер), за осигуранике, односно кориснике пензије – слепа лица и слепу децу осигураника, под условом да право на помагало није остварено по прописима из здравственог осигурања.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- 471193 Погребни трошкови у износу од 3,40 милијарди динара,

- 471199 Остала права исплаћена непосредно домаћинствимау износу од 13,02 милијарде динара, од чега 12,96 милијарди динара за новчани износ као увећање уз пензију, 10,00 милиона динара за новчане накнаде по Закону о рехабилитацији, 30,00 милиона динара професионалним војним лицима (дуг за период август 2004. године - новембар 2007. године) и 10,00 милиона динара за накнадне исплате враћених и неисплаћених једнократних новчаних помоћи извршених у 2019. години,

- 471216 Помагала и направе за слепа лица у износу од 12,00 милиона динара.

**Програмска активност: 0007 Друштвени стандард пензионера**

**Правни основ:**

Закон о пензијском и инвалидском осигурању

Правилник о друштвеном стандарду корисника пензија Републичког фонда за пензијско и инвалидско осигурање и други прописи и акти

**Опис:** Законом о пензијском и инвалидском осигурању средства Фонда могу се, у складу са актом Фонда, користити за друштвени стандард корисника пензија, највише до 0,10% укупних прихода Фонда по основу доприноса.

Правилником о друштвеном стандарду корисника пензија Републичког фонда за пензијско и инвалидско осигурање осигурање („Службени гласник РС”, бр. 33/16, 39/16 – испр., 11/17 и 16/17 – испр., 29/19 и 30/2019 – испр.), уређена је намена, услови и начин коришћења и правдања средстава друштвеног стандарда корисника пензија. Активност обухвата и расходе Фонда на име учешћа у финансирању трошкова смештаја пензионера у домовима пензионера (затечена права по ранијим прописима).

**Расходи и издаци везани за програмску активност:**

- 471231 Трошкови смештаја пензионера у домове за старе у износу од 1,20 милиона динара и

- 471292-9 Услуге рехабилитације и рекреацијеу износу од 513,66 милиона динара.

**Програмска активност: 0008 Трансфери другим организацијама за обавезно социјално осигурање**

**Правни основ:**

Закон о пензијском и инвалидском осигурању

Закон о доприносима за обавезно социјално осигурање

Закон о здравственом осигурању

**Опис:** Фонд обзбеђује средства за здравствено осигурање пензионера.Обавеза плаћања доприноса за здравствено осигурање пензионера утврђена је чланом 8. Закона о доприносима за обавезно социјално осигурање, а стопа доприноса утврђена је чланом 44. у висини од 10,3%. Средства за здравствено осигурање пензионера из категорије запослених, самосталних делатности и пољопривредника трансферишу се Републичком фонду за здравствено осигурање, а за здравствено осигурање пензионисаних професионалних војних лица Фонду за социјално осигурање војних осигураника.

Доприноси за здравствено осигурање трансферишу се и за примаоце накнада инвалида II и III категорије и за накнаде зараде од дана инвалидности до дана правоснажности решења по члану 94а. Закона о ПИО.

**Расходи и издаци везани за програмску активност:**

- 471911 Трансфери Републичком фонду за здравствено осигурање за доприносе за осигурање на име доприноса за здравствено осигурање за исплаћене пензије у износу од 56,85 милијарди динара,

- 471912 Трансфери за здравствено осигурање инвалида II и III категорије на име доприноса за исплаћене накнаде у износу од 25,00 милиона динара,

- 471913 Трансфери Републичком фонду за здравствено осигурање за накнаде зараде од дана инвалидности до дана правоснажности решења у износу од 220,00 милиона динара и

- 471961 Трансфери Фонду за социјално осигурање војних осигураника за доприносе за осигурање на име доприноса за здравствено осигурање за исплаћене пензије професионалних војних лица у износу од 2,55 милијарди динара.